যোগেন্দ্রনাথ গুপ্ত কবিতা মিলনসাগর Jogendra Nath Gupta Bengali Poetry MILANSAGAR Bangla Poems
কবি যেগেন্দ্রনাথ গুপ্ত - জন্মগ্রহণ করেন অবিভক্ত বাংলার ঢাকা জেলার বিক্রমপুরের মূলচর গ্রামে।
মাতা মোক্ষদাসুন্দরী দেবী, যাঁকে তাঁর স্মরণীয় রচনা “বঙ্গের মহিলা কবি” গ্রন্থটি উত্সর্গ করেছিলেন।
ছাত্রবৃত্তি পাস করে দারিদ্র্যের কারণে প্রথমে তিনি স্কুলে শিক্ষকতা করেন এবং পরে ময়মনসিংহের
জমিদারির চাকরিতে যোগ দেন।
এরই পাশাপাশি তিনি মাসিক  “পথিক” (১৯০৪), ত্রৈমাসিক “বিক্রমপুর” (১৯০৬ - ১৯১৮) ও “কৈশোরক”
(১৯১৩ - ১৯১৮) এবং মাসিক “কিশোর ভারতী” পত্রিকা সম্পাদনা করেন এবং এর মধ্য দিয়েই তাঁর
লেখকজীবন শুরু হয়।
ইতিহাস, জীবনী, গল্প, উপন্যাস, নাটক ও কোষগ্রন্থ মিলিয়ে তাঁর গ্রন্থসংখ্যা বিপুল।
তাঁর স্মরণীয় ইতিহাস গ্রন্থ রচনার  মধ্যে রয়েছে “বিক্রমপুরের ইতিহাস” (১৯০৯), “পৃথিবীর ইতিহাস” (২১
খণ্ডে, ১৯১৮-২৫), “বিক্রমপুরের বিবরণ” (২ খণ্ডে, ১৯৩৯), “বাঙ্গালার ইতিহাস”, “ভারতের ইতিহাস”,
“আসামের ইতিহাস”, “মুঘল ভারত”, “ব্রিটিশ ভারত”, প্রভৃতি অতি উল্লেখযোগ্য ইতিহাস গ্রন্থ। “বিক্রমপুরের
বিবরণ” গ্রন্থটি বিক্রমপুর সম্পর্কে একটি প্রামাণ্য দলিল হিসেবে এখনও বিবেচিত হয়।
জীবনীকার হিসেবে যোগেন্দ্রনাথ বসু দেশি-বিদেশি অনেক জ্ঞানী-গুণীর জীবনী রচনা করেছেন। তাঁর রচিত
জীবনী-গ্রন্থের মধ্যে রয়েছে “কেদার রায়” (১৯১৪), “মহর্ষি দেবেন্দ্রনাথ ঠাকুর”, “বিদ্যাসাগর”, “গান্ধীজীর
জীবনযজ্ঞ”, “সাধক কবি রামপ্রসাদ” (১৯৫৪), “কান্তকবি রজনীকান্ত”, “মাইকেল মধুসূদন”, “রবীন্দ্রনাথ”,
“তারাবাঈ” (১৯৪৯), “ঝাঁসীর রাণী”, “রাণী দুর্গাবতী”, “রণজিৎ সিংহ”, “গুরুগোবিন্দ সিংহ”, “ম্যাজিনি”,
“আব্রাহাম লিঙ্কন”, “গ্যারিবল্ডী” প্রভৃতি।
তাঁর মৌলিক রচনার মধ্যে রয়েছে “পরশমণি” (১৯২৭), “মাধবী” (উপন্যাস ১৯৩০), পরশমণি (উপন্যাস), পল্লী-
রাণী (উপন্যাস), “প্রিয়তমা”, “সুভক্ষণ”, “গৃহলক্ষ্মী”, “শান্তিলতা”, “রূপের আগুন”, “পল্লী-লক্ষ্মী”, “প্রেমের
অভিষেক”, “আনারকলি” (১৯০৯), “তসবীর” (১৯১২), “জীবন-সঙ্গিনী”, “ঋণের দায়”, “বঙ্গ সমাজ”, “ঊর্ম্মিলা”,
“লক্ষ্যপথে”, “শুভ-বিবাহ”, প্রভৃতি। রয়েছে “অজানা দেশে” (১৯৩৫), “যাদুপুরী” (১৯৫৯), অভিযান ও ভ্রমণ
বিষয়ক গ্রন্থ “হিমালয় অভিযান” (১৯৪১) প্রভৃতি।
তাঁর সম্পাদিত গ্রন্থের মধ্যে রয়েছে স্বভাবকবি গোবিন্দচন্দ্র দাসের কবিতা-সংকলন “গোবিন্দ চয়নিকা”
(১৯৪৮)। অধ্যাপক বিমানবিহারী মজুমদারের সহসম্পাদনায় রয়েছে “আমেরিকা” (পৃথিবীর ইতিহাস চিত্রা ও
গল্পে, ১৯৪১)।
যোগেন্দ্রনাথ গুপ্তর শিশু ও কিশোর সাহিত্যেও অসীম অবদান রয়েছে। তাঁর দশ খন্ডে সম্পাদিত
“শিশুভারতী” কোষগ্রন্থটি যোগেন্দ্রাথ গুপ্তর একটি বিশেষ কীর্তি। তাঁর “বাঙ্গালার ডাকাত” (২ খণ্ডে, ১৯৫৮ -
১৯৫৯) বইটিও তাঁর এক উল্লখযোগ্য কীর্তি। কবিপুত্র সুধাংশু গুপ্ত, পরবর্তীতে, পিতার সংগৃহীত
অপ্রকাশিত গল্পের থেকে “বাঙলার ডাকাত” ৩য় ও ৪র্থ খণ্ঠ প্রকাশিত করেন।
ভারতবর্ষের অবহেলিত নারী জাতির প্রতি তাঁর দরদ, শ্রদ্ধা ও নিষ্ঠা আমরা দেখতে পাই প্রাচীন যুগ থেকে
বর্তমান কাল পর্যন্ত নারী-প্রগতির কথা সম্বলিত তাঁর “ভারত মহিলা” গ্রন্থে (১৯৩১) এবং তাঁর “বঙ্গের মহিলা
কবি” (১৯৩০) গ্রন্থের মধ্য দিয়ে। শেষোক্ত গ্রন্থটি আজও, বাংলা কবিতায় মহিলা কবিদের অবদানের একটি
প্রামাণ্য গ্রন্থ।
তিনি কলকাতা  বিশ্ববিদ্যালয়ে  “গিরিশ লেকচারার” হিসেবে নিযুক্ত হন  এবং “ভুবনমোহিনী পদক” লাভ
করেন।
আমরা হঠাৎই, পুরানো পত্রিকা ঘাঁটতে ঘাঁটতে, দেবীপ্রসন্ন রায়চৌধুরী সম্পাদিত  “নব্যভারত” পত্রিকার
বৈশাখ ১৩১৬ (এপ্রিল ১৯০৯) সংখ্যায় কবি যোগেন্দ্রনাথ গুপ্তর "নববর্ষে" কবিতাটি পেয়ে যাই। বাঙালীর
ইতিহাসের স্মরণীয় এবং বাঙালীর ইতাহাস রক্ষা-কল্পে নিবেদিত প্রাণ এই মানুষটিকে এই একটি মাত্র
কবিতার মধ্য দিয়ে মিলনসাগরের কবিদের সভায় আসন দিতে পেরে নিজেদের ধন্য মনে করছি।
আমরা মিলনসাগরে কবি যোগেন্দ্রনাথ গুপ্তর কবিতা তুলে আগামী প্রজন্মের কাছে পৌঁছে দিতে পারলে এই
প্রচেষ্টার সার্থকতা। এই পাতাই কবি যোগেন্দ্রনাথ গুপ্রর প্রতি আমাদের শ্রদ্ধার্ঘ্য।
এই কবির সম্বন্ধে কেউ যদি আমাদের আরও তথ্য, কবিতা ও কবির ছবি পাঠিয়ে সাহায্য করেন তাহলে
আমরা কৃতজ্ঞতাস্বরূপ প্রেরকের নাম এখানে উল্লেখ করবো।
উত্স:  ওয়াকিল আহমদ, বাংলাপেডিয়া।
.          সুবেধচন্দ্র সেনগুপ্ত ও অঞ্জলি বসু, সংসদ বাঙালি চরিতাভিধান, ২০১০।
.          শিশিরকুমার দাশ, সংসদ বাংলা সাহিত্য সঙ্গী, ২০০৩।
কবি যোগেন্দ্রনাথ গুপ্তর মূল পাতায় যেতে এখানে ক্লিক করুন।
আমাদের যোগাযোগের ঠিকানা :-
মিলনসাগর
srimilansengupta@yahoo.co.in
এই পাতার প্রথম প্রকাশ - ৩.১.২০১৭
.